钦定古今图书集成/明伦汇编/氏族典/第052卷 > 《廖用贤尚友录》 > 韦元成
## 钦定古今图书集成/明伦汇编/氏族典/第052卷 > 《廖用贤尚友录》 > 韦元成

按《汉书韦贤传》：“贤子元成，字少翁，以父任为郎，擢谏
大夫，迁大河都尉。初，元成兄弘为太常丞，多罪过。父
贤以弘当为嗣，故敕令自免。及贤病笃，弘坐宗庙事
系狱，罪未决。贤门下生义倩等矫贤令，以元成为后。
贤薨，元成在官闻丧，阳为病狂妄，笑语昏乱，征至长
安。既葬，当袭爵，以病狂不应召。大鸿胪奏状，章下丞”
相御史案验，元成不得已受爵。宣帝高其节，以为河
南太守。数岁，征为未央卫尉，迁太常。坐与杨恽厚善，
免官。久之，召拜淮阳中尉。及元帝即位，以元成为少
府，迁太子太傅，至御史大夫。永光中，代于定国为丞
相，建昭三年薨。初，贤以昭帝时徙平陵，元成别徙杜
陵，病且死，因使者自白曰：“不胜父子恩，愿乞骸骨，归
葬父墓。”上许焉。